Boer skiet rower doodArgieffoto: Lorraine Claasen ŉ 66-jarige boer van Noordwes het Woensdagaand ŉ gewapende man in sy huis op ŉ plaas tussen Lichtenburg en Ottosdal doodgeskiet. Kapt. Aafje Botma, woordvoerder van die polisie, het gesê die boer was omstreeks 20:45 in sy slaapkamer en sy 69-jarige vrou in die studeerkamer. Die boer het glo ŉ harde slag gehoor en by die venster uitgeloer en gesien hoe ŉ onbekende persoon ŉ skuifdeur oopbreek en die huis binnekom. Volgens Botma het die boer sy vuurwapen gekry en gaan ondersoek instel en toe gesien hoe die onbekende persoon na die studeerkamer beweeg waar sy vrou was. Hy het sy vrou probeer waarsku waarna die indringer glo ŉ skoot op die boer afgevuur het. “Die boer het teruggeskiet en die man noodlottig gewond.” Die boer het hierna hulp ontbied. Volgens Botma was daar vermoedelik net die een verdagte, maar is dit moontlik dat daar nog verdagtes buite die huis was en gevlug het toe die skote afgevuur is. Die polisie ondersoek sake van huisroof, poging tot moord, die besit van ŉ ongelisensieerde vuurwapen en ammunisie. ŉ Geregtelike doodsondersoek is ook geopen. Botma het gesê in dié stadium lyk dit of die boer uit selfverdediging opgetree het. Die oorledene se vuurwapen is op die toneel gevind. Volgens Botma is die oorledene nog nie geïdentifiseer nie en is sy ouderdom ook nie bekend nie.